अहिंसा आज भी परम धर्म है, इसका आविष्कार हमारे युग में गांधी जी ने किया था। उनकी स्वीकारोक्ति है कि सत्य की अपेक्षा अहिंसा मेरे स्वभाव के ज्यादा निकट रही है। अहिंसा की तलाश में ही वे सत्य के पास गए। मेरी पीढ़ी के लिए सत्य अहिंसा से बड़ा मूल्य है। सत्य के लिए अगर हिंसा होती है तो हो। लेकिन यह भी सच है कि जो सत्य हिंसा की ओर ले जाए, उससे दुनिया का काम नहीं चल सकता। दुनिया सौहार्दपूर्ण सह-अस्तित्व पर निर्भर है। इसीलिए जिनके लिए गाय का मांस खाना वर्जित नहीं है, वे उनका लिहाज करते हैं जिनके लिए गाय का मांस खाना पाप है। लेकिन जो यह लिहाज करता न पाया जाए, तो उसके साथ कैसा सलूक किया जाना चाहिए? देश के किसी भी राज्य में गोमांस खाने की सजा मृत्युदंड नहीं है।